Predkladacia správa

„Koncepcia ochrany prírody a krajiny (Upravené nové znenie)“ identické s posledným návrhom, ktorý mala vláda SR k dispozícii v roku 2004 (so zapracovanými pripomienkami z medzirezortného pripomienkového konania); a doplnené o zmeny, ktoré vyplynuli zo záverov rokovania vlády SR zo dňa 14.09.2005 a odporúčaní PEM z 09.01.2006 bola zaslaná na Úrad vlády SR listom 40-63/2003 min, zo dňa 10.2.2006. Materiál bol predložený s dvomi neodstránenými rozpormi  s Ministerstvom pôdohospodárstva SR, ktoré požadovalo doplniť do návrhu uznesenia vlády SR dve  úlohy pre ministra životného prostredia SR:
1)	„zabezpečiť finančné prostriedky na realizáciu náhrady za obmedzenie bežného obhospodarovania z titulu ochrany prírody a krajiny v potrebnom objeme“ s termínom T: každoročne;
2)	„pri predkladaní návrhov akýchkoľvek chránených území je potrebné zabezpečiť (vopred)  súhlas vlastníka alebo správcu s vyhlásením chráneného územia a dohodu o určení výšky a spôsobe poskytnutia náhrady za obmedzenie vlastníckych práv“, v súvislosti s touto podmienkou novelizovať zákon č. 543/2002 Z. z. o ochrane prírody a krajiny v znení neskorších predpisov.

         Na základe požiadavky  Úradu vlády SR č. 3468/2006 –UV zo dňa 16.3.2006 rokovať o neodstránených rozporoch na úrovni ministrov, ako aj doplniť materiál o vyhodnotenie medzirezortného pripomienkového rokovania, sa dňa 19.4.2006 uskutočnilo rozporové rokovanie na úrovni ministra pôdohospodárstva a ministra životného prostredia (záznam v prílohe). V požiadavke doplniť do uznesenia vlády úlohu pre ministra životného prostredia : 
„pri predkladaní návrhov akýchkoľvek chránených území je potrebné zabezpečiť (vopred)  súhlas vlastníka alebo správcu s vyhlásením chráneného územia a dohodu o určení výšky a spôsobe poskytnutia náhrady za obmedzenie vlastníckych práv“, v súvislosti s touto podmienkou novelizovať zákon č. 543/2002 Z. z. o ochrane prírody a krajiny v znení neskorších predpisov“  sa nepodarilo rozpor odstrániť ani na úrovni ministrov. 

Materiál sa na rokovanie vlády predkladá s uvedeným rozporom.